b'\n_START_ARTICLE_\nKninska biskupija\n_START_PARAGRAPH_\nKninska biskupija (lat. Tininum ili Tinum) naziv je za povijesnu biskupiju te dana\xc5\xa1nju upra\xc5\xbenjenu naslovnu biskupiju. Kao i sve katoli\xc4\x8dke naslovne biskupije, nosi ime utrnute biskupije, u ovom slu\xc4\x8daju u starohrvatskom kraljevstvu u Kninu.\n_START_SECTION_\nPovijest\n_START_PARAGRAPH_\nBiskup je stolovao u naselju Pet crkava na Kosovu (danas selo Biskupija), kod Knina. Njegova se jurisdikcija protezala sve do Drave, odnosno nad cijelim starohrvatskim kraljevstvom. Neki izvori kninskog biskupa nazivaju i hrvatskim biskupom (lat. episcopus Chroatensis). Na Provincijalnom saboru odr\xc5\xbeanom u Splitu 1185., Kninskoj su biskupiji odre\xc4\x91ene granice s tri \xc5\xbeupe (Knin, Vrlika, Pset), a biskupu sjedi\xc5\xa1te i naslov. Biskup je imao svoje dvore i u Cazinu._NEWLINE_Pored crkvenih du\xc5\xbenosti, kninski biskup je obavljao i svjetovne poslove na hrvatskom kraljevskom dvoru, kako za doba narodne dinastije Trpimirovi\xc4\x87a, tako i za vrijeme personalne unije hrvatskog i ugarskog kraljevstva pod krunama drugih vladarskih dinastij\xc3\xa2. Kninski biskup je ovjeravao kraljeve darovnice, povelje i dr\xc5\xbeavne spise sa svojim kaptolskim pe\xc4\x8datom._NEWLINE_Nakon \xc5\xa1to je 1522. Knin pao pod Osmanlije, i dalje su se imenovali kninski biskupi, sa posebnim zada\xc4\x87ama izvan Kninske biskupije. Biskupija biva slu\xc5\xbebeno ukinuta kada je Knin oslobo\xc4\x91en 1688. godine te je pripojena \xc5\xa0ibenskoj biskupiji. Papa Lav XII. je bulom Locum Beati Petri ustanovio Dalmatinsku metropoliju \xc4\x8dime je podru\xc4\x8dje ove biskupije u\xc5\xa1lo pod njenu upravu._NEWLINE_Naslovni kninski biskupi nastaviti \xc4\x87e se imenovati i nakon ukinu\xc4\x87a biskupije, pri \xc4\x8demu su bili posebni biskupi kraljevskog prava koje je imenovao kralj Ugarske i Hrvatske. Obi\xc4\x8dno su bili i pomo\xc4\x87ni biskupi kalo\xc4\x8dkog nadbiskupa. Naslovni kninski biskupi biti \xc4\x87e i po vlastitom pravu \xc4\x8dlanovi Doma velika\xc5\xa1a zajedni\xc4\x8dkog ugarsko-hrvatskog sabora sve do ukidanja ovoga doma.'